Maxbo får svi for søndagssalg

Innenfor disse dørene er det ulovlig å selge planter og hagevarer på søndager. 130 meter bortenfor gjør Plantasjen det samme - med statens velsignelse.

DYR BUTIKK: Tom Borthen innenfor dørene på Maxbo og Plantasjen synlig i bakgrunnen. Tom Borthen er administrerende direktør i Maxbo. Hans butikk i Skedsmo kommune selger blomster og andre hageprodukter ulovlig. Det har kostet dem nesten fem millioner kroner. Like bortenfor butikken driver Plantasjen helt lovlig. Svært urimelig, mener Borthen. Vis mer byoutline Frode Hansen

Publisert: Publisert: 19. mars 2012 16:01

- Det er en helt urimelig forskjellsbehandling. Vi kan ikke leve med at Plantasjen har en slik konkurransefordel, sier Tom Borthen. Han er administrerende direktør i Løvenskiold Handel, selskapet som eier Maxbo-kjeden.

Siden åpningen 31. mars 2011 har han sørget for å holde butikken i Skedsmo kommune åpen på søndager, tvers i strid med lovverket.

Millionbot

Loven sier nemlig tydelig at for å kunne drive søndagshandel må du i det vesentligste selger blomster, planter og andre hageartikler. Maxbo selger alle disse artiklene - men også lamper, gardiner, parkett og baderomsmøbler.

- Det er vi ikke alene om. Også Plantasjen selger andre varer, blant annet hundemat, forsvarer Borthen seg med.

Fagforeningsorganet Handel og Kontor har anmeldt Maxbo for lovbrudd. Politietterforskningen endte med en bot på én million kroner, samt inndragelse av fire millioner kroner «til fordel for statskassen.»

- Likhet for loven

Administrerende direktør Tom Borthen synes straffen er helt urimelig og sier han vil prøve saken for rettssystemet om nødvendig.

- Vi er kun opptatt av en ting i denne saken, likhet for loven, sier Borthen.

Maxbo-sjefen får støtte fra politisk hold. Førstkommende tirsdag skal Stortinget ta stilling til et forslag fra Fremskrittspartiet om å revidere gjeldende lovverk slik at det blir mulig med søndagsåpne butikker. Høyre og Venstre støtter forslaget.

- Dagens regelverk er helt tullete, sier stortingsrepresentant Linda Hofstad Helleland (H). Hun er saksordfører når saken debatteres i Stortinget tirsdag.

- Men er det ikke en styrke for samfunnet å ha en dag som er litt annerledes enn ukens andre dager?

- Loven i dag tillatter allerede søndagshandel. Jeg ser ingen logikk i at det skal være lov å handle i en bod med lange køer, mens det er forbudt i Rema 1000, sier hun med henvisning til den mye debatterte Brustad-bua.

Ser problemet

Fagforeningen Handel og Kontor er en av de ivrigste motstanderne av søndagshandel. De mener likevel det er urimelig at Maxbo ikke får selge planter og hageartikler når Plantasjen 130 meter unna gjør det.

- I utgangspunktet mener vi dagens lov må følges. Men vi ser også at den kan virke konkurransevridende.

Dersom den ikke fungerer tilfredsstillende bør partene, det vil si arbeidsgivere, arbeidstagere og myndigheter, sette seg ned og finne bedre måter å regulere søndagen på, sier Ove Magnus Halkjær, avdelingsleder for informasjon Handel og kontor til VG.